WHAUP กำไรจากการดำเนินงาน 9 เดือน โต 18.6 %
จ่ายปันผลระหว่างกาลครั้งแรก 0.0925 บาท/หุ้น เตรียมซีโอดีโรงไฟฟ้าขยะอุตสาหกรรม ชลบุรี คลีนเอ็นเนอร์ยี่ ขนาด 8.63 เมกะวัตต์ เดือนพ.ย. นี้
11 พ.ย. 2562

จ่ายปันผลระหว่างกาลครั้งแรก 0.0925 บาท/หุ้น เตรียมซีโอดีโรงไฟฟ้าขยะอุตสาหกรรม ชลบุรี คลีนเอ็นเนอร์ยี่ ขนาด 8.63 เมกะวัตต์ เดือนพ.ย. นี้
นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ (WHAUP ) เปิดเผยว่า ผลการดำเนินงาน 9 เดือนแรกปี 2562 มีรายได้รวม 1,387.3 ล้านบาท เพิ่มขึ้น 7.6% และส่วนแบ่งกำไรจากเงินลงทุนตามปกติ 1,243.1 ล้านบาท เพิ่มขึ้น 18.3% จากช่วงเดียวกันปีก่อน และมีกำไรสุทธิจากการดำเนินงานปกติจำนวน 1,470.7 ล้านบาท เพิ่มขึ้น 18.6 % จากช่วงเดียวกันปีก่อน
ด้านธุรกิจพลังงาน โครงการโรงไฟฟ้ากัลฟ์ เอ็นแอลแอล 2 มีกำลังการผลิตตามติดตั้งรวม 127 เมกกะวัตต์ หรือคิดเป็นกำลังการผลิตตามสัดส่วนการถือหุ้น 32 เมกะวัตต์ ได้เริ่มซีโอดี ในเดือนมกราคมที่ผ่านมา และการทยอยซีโอดี ของโครงการโซลาร์รูฟท็อป ส่งผลให้มีกำลังการผลิตไฟฟ้าตามสัดส่วนการ ถือหุ้นของบริษัทฯ อยู่ที่ 556 เมกะวัตต์
ส่วนการลงทุนโครงการโซลาร์รูฟท็อป ปัจจุบัน บริษัทฯ มีการเซ็นสัญญาใหม่ในปีนี้ทั้งหมด 19.9 เมกะวัตต์ ซึ่งทะลุเป้า 15.0 เมกะวัตต์ที่กำหนดไว้ไปแล้ว
นอกจากนี้ ที่ประชุมคณะกรรมการบริษัทฯได้พิจารณาอนุมัติจ่ายปันผลระหว่างกาล งวด 9 เดือนแรกปี 2562 (ม.ค.- ก.ย.) ในอัตราหุ้นละ 0.0925 บาท
สำหรับภาพรวมธุรกิจบริษัทฯ ในช่วงโค้งสุดท้ายของปีนี้บริษัทฯ ยังคงมุ่งเน้นนโยบายการให้บริการด้านสาธารณูปโภค และพลังงานอย่างครบวงจรทั้งในนิคมอุตสาหกรรม และพื้นที่นอกอุตสาหกรรมอย่างต่อเนื่อง ซึ่งในปลายปีนี้เตรียมเปิดดำเนินการเชิงพาณิชย์โรงไฟฟ้าขยะอุตสาหกรรม ชลบุรี คลีน เอ็นเนอร์ยี่ ขนาด 8.63 เมกะวัตต์ ในนิคมอุตสาหกรรมดับบลิวเอช ชลบุรี 1